
הכנסת העשרים
מושב שני
<פרוטוקול מס' 340>
מישיבת ועדת העבודה, הרווחה והבריאות
יום שלישי, כ"ז בתמוז התשע"ו (02 באוגוסט 2016), שעה 12:55
<סדר היום:>
<הצעת חוק לידה בבית (תיקוני חקיקה), התשע"ו-2016, של חה"כ תמר זנדברג - בקשה לדיון מחדש לפי סעיף 115 לתקנון הכנסת>
נכחו:

<חברי הוועדה:> 
אלי אלאלוף – היו"ר
חברי הכנסת:
תמר זנדברג
<מוזמנים:> 
	נחום ויצמן
	–
	משרד הבריאות

	שלומי מור
	–
	עו"ד, השלכה המשפטית, המוסד לביטוח לאומי


לרשימת השדלנים שנכחו בדיון – ראו בקישור זה.

<ייעוץ משפטי: >
שמרית שקד גיטלין
<מנהלת הוועדה:>
ענת כהן שמואל
<רישום פרלמנטרי:>
אהובה שרון, חבר המתרגמים
<הצעת חוק לידה בבית (תיקוני חקיקה), התשע"ו-2016, של חה"כ תמר זנדברג - בקשה לדיון מחדש לפי סעיף 115 לתקנון הכנסת>
<היו"ר אלי אלאלוף:>
היום ה-2 באוגוסט 2016, כ"ז בתמוז התשע"ו, השעה 12:55 ואני מתכבד לפתוח את ישיבת ועדת העבודה, הרווחה והבריאות. על סדר היום הצעת חוק לידה בבית (תיקוני חקיקה), התשע"ו-2016 (פ/2726/20).

חברת הכנסת תמר זנדברג מבקשת דיון חוזר. אנחנו שמחים לטפל בבקשה.

<תמר זנדברג (מרצ):>
תודה רבה אדוני היושב ראש לך באופן אישי ולצוות הוועדה שבאמת נענה לבקשה וקבעו את הישיבה. 

אני ביקשתי רביזיה. אם אתה זוכר, אדוני היושב ראש, בפעם הקודמת התגלעה כאן מחלוקת על הנוסח - והיה חשד שאולי היא גם מרמזת למהות - בין משרד הבריאות לבין ביטוח לאומי. לכן הגשתי רביזיה כי ההחלטה שהתקבלה לא הייתה מקובלת על שני הצדדים. אנחנו לא רצינו כולנו להגיע למצב הזה כי כן רצינו שזה יהיה בהסכמה. אני סברתי לאורך כל הדרך שעל המהות דווקא אין מחלוקת והמחלוקת היא על הנוסח וחתרנו מאוד מאוד להגיע להסכמה על הנוסח.

לאור דיונים בין המשנה למנכ"ל משרד הבריאות ארנון אפק ומנכ"ל המוסד לביטוח לאומי שלמה מור-יוסף – וזה המקום להודות לשניהם – יחד עם הצוותים שלהם, ממשרד הבריאות עורכת הדין טל נשרי ועורכת הדין טליה אגמון, מביטוח לאומי אתי נמרודי, מיכל מזוז, שלומי מור ועליזה ברלזון. אני חייבת גם לציין את אורי קנדל, יועץ מנכ"ל הביטוח הלאומי. כל האנשים שציינתי – ואני אומרת את זה כי לי היו אתם מחלוקות ועד הרגע האחרון ובשעות מאוחרות אחר הצהרים ובשעות מוקדמות בבוקר – כולם התגייסו במסירות, באכפתיות, במקצועיות, כמובן יחד עם צוות הוועדה, היועצת המשפטית שלנו עורכת הדין שמרית שקד גיטלין וענת כהן שמואל מנהלת הוועדה.
הגענו לנוסח מוסכם שמונח כאן בפנינו. זה נוסח שמוסכם על כל הצדדים ולכן מבחינתי אין צורך לדון יותר מדי. זה באמת עניין של נוסח. המהות כבר דוברה וסוכמה גם בדיון הקודם ועוד תידון ותסוכם לקראת הקריאה השנייה והשלישית. זה מוסכם על כל הגורמים באופן שמקובל עלי. זה הנוסח ואפשר להצביע עליו ובאמת לצאת לפגרת הקיץ עם תחושה טובה בלב שהתקדמנו עוד שלב עם החוק הזה.

<היו"ר אלי אלאלוף:>
זאת הכנה לקריאה ראשונה.

<תמר זנדברג (מרצ):>
כן.

<שמרית שקד גיטלין:>
אדוני, לפרוטוקול. אנחנו צריכים להצביע הצבעה ראשונה אם אנחנו מקבלים את הרביזיה. אם אנחנו מקבלים את הרביזיה, אנחנו יכולים להצביע פעם נוספת כדי לאשר את ההצעה.

<היו"ר אלי אלאלוף:>
מי בעד קבלת הרביזיה?

הצבעה

בעד – פה אחד
הרביזיה נתקבלה.

<היו"ר אלי אלאלוף:>
הרביזיה התקבלה פה אחד.

<שמרית שקד גיטלין:>
הרביזיה אושרה.

<תמר זנדברג (מרצ):>
עכשיו את מקריאה את הנוסח?

<שמרית שקד גיטלין:>
כן.

הצעת חוק הביטוח הלאומי (תיקון – תשלום מענק לידה עבור לידה בבית), השתע"ו-2016

1. תיקון חוק הביטוח הלאומי

בחוק הביטוח הלאומי (נוסח משולב), התשנ"ה-1995 (להלן – החוק העיקרי), בסעיף 42, אחרי סעיף קטן (א) יבוא:

מדובר על זכאות נוספת, מעבר לזה. 

"(א1)
בנוסף להוראות סעיף קטן (א), מבוטחת שילדה תהא זכאית למענק לידה, גם אם לא נזקקה לאשפוז בקשר ללידה, ובלבד שמיילדת או רופא אישרו בתצהיר שניתן על ידי המיילדת או בתעודת רופא, לפי העניין, שנמסרו למשרד הבריאות, ודווח לגביהם למוסד, כי הם נכחו בלידה של המבוטחת וכי היא התקיימה בהתאם להוראות חוזרי משרד הבריאות בעניין לידות בית כפי שהם מפורסמים באתר האינטרנט של משרד הבריאות, לרבות ההוראה בדבר מסירת מידע ליולדת לגבי ביצוע בדיקות סקר יילודים לזיהוי מוקדם של מחלות.

(א2)
המוסד רשאי ליתן הוראות בדבר אופן הגשת תביעה לגמלה לפי סעיף קטן (א1) ותשלומה.

(א3)
משרד הבריאות ידווח למוסד לגבי תצהיר או תעודת רופא שנמסרו לו כאמור בסעיף קטן (א1) באופן שעליו יוסכם בין המוסד למשרד הבריאות".

2. תחילה ותחולה

תחילתם של סעיפים 42(א1), (א2) ו-(א3) לחוק העיקרי כנוסחם בסעיף 1 לחוק זה ב-1 בחודש שלאחר שלושה חודשים מיום פרסומו של חוק זה (להלן – יום התחילה) והם יחולו על לידה שאירעה ביום התחילה ואילך.
נתבקשתי על ידי המוסד לביטוח לאומי להבהיר שכאשר אנחנו אומרים הזכאות למענק לידה היא בלבד שהמיילדת או הרופא אישרו ודווח לגביהם למוסד, כלומר, הזכאות של היולדת היא בתנאי שהיה דיווח ממשרד הבריאות למוסד לגבי הלידה שהתקיימה בהתאם לנהלים.

<תמר זנדברג (מרצ):>
זה בעצם מה שהניסוח הזה אומר.

<שמרית שקד גיטלין:>
כן. 

<היו"ר אלי אלאלוף:>
הם רצו הבהרה נוספת.

<תמר זנדברג (מרצ):>
הבהרה של הניסוח הקיים.

<שמרית שקד גיטלין:>
כן. זה לא שינוי בנוסח.

<היו"ר אלי אלאלוף:>
אתם רוצים להתייחס?

<שמרית שקד גיטלין:>
הנוסח מקובל עליכם?

<שלומי מור:>
הנוסח מקובל עלינו וגם ההבהרה הייתה חשובה לנו כי חשוב היה לנו להבהיר שהדיווח נמסר למשרד הבריאות או התצהיר למשרד הבריאות ומשרד הבריאות מעביר לנו את הדיווח וזה הובהר כרגע.

<היו"ר אלי אלאלוף:>
משרד הבריאות, בבקשה.

<נחום ויצמן:>
אין הערות. הנוסח מוסכם.

<היו"ר אלי אלאלוף:>
מי בעד אישור הצעת חוק לידה בבית (תיקוני חקיקה), התשע"ו-2016?

הצבעה

בעד הצעת החוק – פה אחד
הצעת חוק לידה בבית (תיקוני חקיקה), התשע"ו-2016, אושרה.
<היו"ר אלי אלאלוף:>
הצעת החוק התקבלה פה אחד. הצעת החוק תועבר למליאה לקריאה ראשונה.

הישיבה נעולה. תודה.

הישיבה ננעלה בשעה 13:01.

